Drie vas ná lodge langs wildtuin afbrand(Foto: Facebook) Drie mans verskyn na verwagting Dinsdag in die Kanyamazane-landdroshof in verband met die brandstigtingvoorval by die Bongani Mountain Lodge in Mpumalanga. Die lodge, wat op die grens van die Krugerwildtuin en in die Mthethomusha-wildreservaat geleë is, het op 31 Januarie afgebrand. “ŉ Groep mense het by die ingang van die lodge bymekaargekom. Hulle het die pad na die lodge met klippe en takke afgesper,” het brig. Leonard Hlathi, polisiewoordvoerder, gesê. Die polisie is na die toneel ontbied om die situasie te ontlont. Volgens Hlathi het ŉ groep na die lodge beweeg terwyl polisiebeamptes besig was om die pad te heropen. Die groep het deure oopgebreek en drank en ander items gesteel. Infrastruktuur is beskadig en die lodge is aan die brand gesteek. Werknemers van die lodge moes magteloos toekyk hoe die situasie voor hul oë afspeel voordat hulle na veiligheid gevlug het. Sake van brandstigting, kwaadwillige saakbeskadiging, diefstal en openbare geweld is aanhangig gemaak. Die polisie het inligting opgevolg en drie verdagtes is in hegtenis geneem. Goedere wat vroeër by die lodge gesteel is, is in een van die verdagtes se besit gevind. Die verdagtes, tussen 28 en 37 jaar oud, staan onder meer tereg op aanklagte van brandstigting en die besit van gesteelde goedere. Daar is beweer dat die oproermakers die Sondagoggend na die lodge opgeruk het in reaksie op veldwagters wat ŉ vermeende stroper doodgeskiet het. “Die voorval het plaasgevind weens ŉ beweerde skietery buite die natuurreservaat en dit het tot bewerings gelei dat ŉ stroper doodgeskiet is. Geen van ons veldwagters was by die skietvoorval betrokke nie,” het Johannes Nobunga, uitvoerende hoof van die Mpumalanga-toerisme-en-parke-agentskap (MTPA), gesê. Volgens Hlathi is die polisie bewus van plasings op sosiale media waarin daar beweer word dat sommige polisiebeamptes onwillig was om op te tree toe die lodge aan die brand gesteek is. ŉ Ondersoek is in dié verband begin. Hlathi het ook bevestig dat die polisie ŉ moordsaak ondersoek nadat ŉ man in sy huis in Matsulu naby Nelspruit gevind is. (Foto: SAPD) Die MTPA het Sondag in ŉ verklaring gesê veiligheid by die reservaat sal opgeskerp word. “ŉ Evaluering word tans gedoen om die omvang van die skade te bepaal. Ons span is besig met die red van diere in die reservaat om moontlike stropery te vermy, asook om die beskadigde heining te vervang.” Die polisie is egter op dieselfde dag weer na die reservaat ontbied nadat inligting oor onwettige stropery ontvang is. Daar is op die karkasse van nege diere afgekom. Die stropers het sonder hul buit gevlug, vermoedelik weens die sigbaarheid van veldwagters in die reservaat. Die polisie het op messe, flitsligte en ander items beslag gelê. Volgens Hlathi volg die polisie leidrade op en word inhegtenisnemings in dié verband binnekort verwag.